DA Den Europæiske Unions Tidende CE 84/214

(2004/C 84 E/0259)

SKRIFTLIG FORESPØRGSEL E-2454/03

af Erik Meijer (GUE/NGL) til Kommissionen

(23. juli 2003)

Om: Eurostat: Ændring af Kommissionens holdning i forbindelse med anerkendelse og behandling af bedrageri og følgerne heraf for OLAF's uafhængige undersøgelse

1. Hvorfor har Kommissionen hidtil indtaget det synspunkt i forbindelse med Eurostats kontakter med tvivlsomme virksomheder og hemmelige konti, at den ikke kan gøre noget og ikke kan tage sagligt stilling hertil, inden OLAF's undersøgelse offentliggøres om kort tid? Hvorfor har den i sit svar af 3. juni 2003 på min forespørgsel H-0343/03 (1) eftertrykkeligt mindet om, at enhver i princippet anses for uskyldig, indtil det modsatte er bevist?

2. Hvorfor har Kommissionen nu, inden OLAF's resultater offentliggøres, allerede henvist sagen til den interne revisionstjeneste med virkning fra den 7. juli 2003? Hvorfor erkendte Kommissionen på et tidspunkt, hvor ingen forventede det, at der var tale om storstilet bedrageri hos Eurostat? Hvad var grundene til, at den i modsætning til sin rolle i lignende tilfælde med mistanke om bedrageri beslaglagde administrative dokumenter?

3. Ville det overraske Kommissionen, om Europa-Parlamentet i betragtning af dens stærke holdningsændring i den seneste tid så sig foranlediget til at vedtage gennemførelsen af en parlamentarisk undersøgelse for endelig at klarlægge denne sag, dvs. hvorledes man i årenes løb har behandlet de oplysninger, som er blevet stillet til rådighed om eventuelle uregelmæssigheder, om foranstaltningerne med henblik på at undgå en gentagelse er blevet truffet rettidigt og på hensigtsmæssig vis, og hvorledes informationerne er blevet givet på de forskellige stadier?

Svar afgivet på Kommissionens vegne af Pedro Solbes Mira

(10. oktober 2003)

Kommissionen har ved flere lejligheder understreget, at den ønsker at respektere Det Europæiske Kontor for Bekæmpelse af Svigs (OLAF) uafhængighed til fulde, og vil derfor ikke gribe ind i løbende undersøgelser og gisne om udfaldet heraf. Dette betyder dog ikke, at den ikke kan skride til handling.

Den 11. juni 2003 gav Kommissionen i forbindelse med decharge for 2001 og på Parlamentets anmodning den interne revisionstjeneste (IAS) mandat til at undersøge Eurostats kontrakter. Den 7. juli 2003 modtog Kommissionen den første statusrapport fra IAS og en af Generaldirektoratet for Budget udarbejdet analyse af Eurostats interne revisionstjenestes rapporter. Denne analyse viser, at der i hvert fald i 1990'erne skete en række alvorlige brud på finansforordningen, og at opfølgningen af flere af de vigtigste aspekter i de interne revisionsrapporter måske ikke fandt sted i tilstrækkeligt omfang og ikke var tilstrækkelig stringent. Den interne revisionstjenestes arbejde pågår stadig.

Desuden er der nedsat en særlig taskforce (TFES), som skal give Kommissionen de nødvendige oplysninger med henblik på eventuelt gradvist og med kort frist at kunne træffe de nødvendige forvaltningsmæssige og organisatoriske foranstaltninger, og i den forbindelse særligt præventive foranstaltninger, for dermed at sikre at finansforordningen og de tilhørende regler om sund administration overholdes.

Princippet om, at enhver anses for uskyldig, indtil det modsatte er bevist, er en selvfølge i en union, som bygger på retsstatsprincipperne. De rapporter og oplysninger, som Kommissionen har til rådighed, giver ingen antydninger om udfaldet af den analyse af og retssag om de pågældende personers ansvar, som vil finde sted efter de gældende procedurer. Kommissionen ønsker i den forbindelse også at henvise til svaret på Herbert Bösch's skriftlige forespørgsel E-2515/03 (2).

Som svar på den sidste del af det ærede parlamentsmedlems forespørgsel, ønsker Kommissionen ikke at spekulere i, hvorvidt Parlamentet vil gøre brug af sine beføjelser hvad angår nedsættelse af midlertidige undersøgelsesudvalg.

(1) Skriftligt svar af 3.6.2003.

(2) Se side 30.